คำนำ

เมื่อกล่าวถึงเรื่องสวรรค์และชีวิตภายภาคหน้า บ่อยครั้งก่อให้เกิดความรู้สึกผสมผสานกัน พวกเราหลายคนเห็นว่านั่นคือสถานที่แสนวิเศษซึ่งเราจะมีความสุขชั่วนิรันดร์ ทั้งๆที่เป็นเช่นนี้ เมื่อความตายคุกคามเราหรือคนอันเป็นที่รักของเราอย่างจริงจัง เราเล็งเห็นความเป็นไปได้ที่จะผ่านไปสู่ชีวิตหน้า ในแง่ที่ค่อนข้างจะเป็นลางร้ายอย่างยิ่ง ราวกับว่าสวรรค์เป็นสถานที่แย่มาก ซึ่งควรหลีกเลี่ยงให้นานที่สุดเท่าที่จะเป็นได้!

เราหวังว่าข้อควรคำนึง เรื่องราวชีวิตส่วนตัว เกร็ด และข้อพระคัมภีร์ที่เรียบเรียงไว้ในหนังสือเล่มนี้ จะช่วยส่งเสริมให้คุณมีศรัทธาว่าสวรรค์มีจริง โดยเป็นสถานที่ซึ่งเราแต่ละคนจะได้พบความรักที่ไม่มีข้อแม้ และความสมปรารถนาอันเพียบพร้อม การได้รับความอุ่นใจว่ามีบ้านที่จะคงทนยั่งยืนอยู่ในอนาคต ก็มีส่วนช่วยอย่างยิ่งในการทนรับความทุกข์ร้อนใจในชีวิต ดังที่เชคสเปียร์กล่าวว่านั่น“ช่วยให้คนเราฝักใฝ่ใจในสวรรค์” นอกจากนี้ความอุ่นใจดังกล่าวช่วยให้เราสามารถเริ่มก้าวไปสู่การเดินทางขั้นสุดท้าย “ด้วยความยินดีดุจเด็กน้อยกระโดดโลดเต้นเมื่อกลับจากโรงเรียน” ดังที่ผู้มีความเชื่อคนหนึ่งกล่าวไว้

บรรณาธิการ

ถวิลหาสวรรค์

ที่นั่นงดงามมาก

คำอำลาของโทมัส เอดิสัน

ดร.เวอร์เนอร์ วอน บรวน ผู้มีชื่อเสียงในการบุกเบิกโครงการทางอวกาศของสหรัฐอเมริกา กล่าวว่าท่านมีเหตุผล“ที่มีแก่นแท้สำคัญยิ่งตามหลักวิทยาศาสตร์” ในการเชื่อว่ามีชีวิตภายภาคหน้า ท่านอธิบายว่า “วงการวิทยาศาสตร์ได้ค้นพบว่าไม่มีใดอันตรธานหายไปโดยไร้ร่องรอย ธรรมชาติไม่มีการสูญพันธุ์ ทว่ามีแต่การแปลงรูป ถ้าหากพระเจ้านำหลักการพื้นฐานดังกล่าวมาประยุกต์ใช้กับส่วนที่กระจ้อยร่อยและไม่สลักสำคัญมากที่สุดในจักรวาล ก็มีเหตุผลเหมาะสมไม่ใช่หรือที่จะสันนิษฐานว่าพระองค์นำหลักการดังกล่าวมาประยุกต์ใช้กับสิ่งสร้างสรรค์ชิ้นเอกของพระองค์ ได้แก่ดวงจิตมนุษย์? ผมคิดว่าเป็นเช่นนั้น”

ถ้าพระเจ้าสร้างโลกนี้แสนวิไล

แม้เปี่ยมไปด้วยบาปและความตาย

โลกหน้าจักงดงามไม่สูญสลาย

สุดบรรยายในแดนสุขาวดี

เจมส์ เมาท์โกเมรี

สวรรค์คือคลังสมบัติที่ประกอบด้วยชีวิตอมตะ

วิลเลียม เชคสเปียร์

ความรักครอบครองในที่พำนัก ราชสำนัก และทุกหย่อมหญ้า เพราะความรักคือสวรรค์ และสวรรค์คือความรัก

ลอร์ด ไบรอน

ตอนบั้นปลายชีวิต จอห์น นิวตัน ร้องอุทานว่า “ผมยังอยู่ในดินแดนของความตาย ผมจะเข้าไปสู่ดินแดนแห่งชีวิตในไม่ช้า”

นักวิทยาศาสตร์ผู้มีนามว่าไมเคิล ฟาราเดย์ (ปี ค.ศ. 1791-1867) ซึ่งได้ชื่อว่าเป็นนักฟิสิกส์ผู้ยิ่งใหญ่ท่านหนึ่งที่ชอบทำการทดลอง เมื่อมีคนถามฟาราเดย์ว่าคาดการณ์อย่างไรเรื่องชีวิตภายภาคหน้า เขาตอบว่า “คาดการณ์หรือครับ? ไม่ใช่คาดการณ์หรอกครับ ผมเชื่อมั่นว่าเป็นความแน่นอน”

สวรรค์

ในวัยเด็กยามนึกถึงสวรรค์ขึ้นมา

สุดงามตาถนนทองคำประตูไข่มุก

ล้วนอยู่อีกไกลวันอันแสนสุข

ได้หมดทุกข์ร้อนคงอีกเนิ่นนาน

เมื่อวันเวลาผันผ่านนานปี

ชีวิตนี้ร่วงโรยสุดกล่าวขาน

น้ำตารินไหลจิตใจร้าวราน

ทุกวันวานไม่วางเว้นเลย

มองผ่านประตูไข่มุกแสนงาม

ฝ่ายามราตรีเมฆหมอกมืดมน

แสงสว่างเจิดจ้าเรานี้ได้ยล

ใบหน้าคนรักที่เฝ้ารอมา

เหนือสิ่งอื่นใดเห็นความสว่าง

ท่านผู้นำทางเราทุกวันเวลา

ไม่ใช่สถานที่ห่างไกลนักหนา

สวรรค์ที่เฝ้าใฝ่หาคือบ้านของเรา!

ซู เฮช. แม็คเลน

ไม่มีความเศร้าโศกใดในโลกที่สวรรค์เยียวยาไม่ได้

โทมัส มัวร์

ขอให้อุ่นใจได้ว่าชั่วโมงเป็นเพียงส่วนหนึ่งของแต่ละวันฉันใด ชีวิตในโลกก็เป็นเพียงส่วนหนึ่งของชั่วนิรันดร์ฉันนั้น

ซี. แอล. แอเลน [ซีแอลเอ]

ไม่ผิดแน่ที่เราจะนึกคิดและพูดคุยถึงเรื่องสวรรค์ ผมอยากทราบทุกอย่างเท่าที่จะทราบได้ ผมคาดหมายว่าจะได้อยู่ที่นั่นชั่วนิรันดร์ หากผมจะไปพักอาศัยอยู่ที่ไหนในประเทศนี้ หากผมจะตั้งรกรากอยู่ที่นั่น ผมก็จะสอบถามเกี่ยวกับภูมิอากาศ เพื่อนบ้าน อันที่จริงแล้วทุกสิ่งทุกอย่างเท่าที่ผมจะรับทราบได้ หากคุณจะย้ายถิ่นฐานในไม่ช้า คุณคงรู้สึกเช่นเดียวกัน

คุณครับ เราทุกคนจะย้ายถิ่นฐานอีกไม่นานนัก เราจะใช้เวลาชั่วนิรันดร์ในอีกโลกหนึ่ง … เป็นธรรมดาไม่ใช่หรือที่เราควรจะพิจารณาดู รับฟัง พยายามสอบถามว่าใครอยู่ที่นั่นบ้าง และควรมุ่งหน้าไปในเส้นทางใด?

ดไวท์ แอล. มูดี้

ดูเหมือนว่าเป็นความคิดที่ดีแน่ๆ ในการที่จะพูดคุยถึงเรื่องสวรรค์ คำนึงถึงเรื่องสวรรค์ และอ่านเกี่ยวกับเรื่องสวรรค์ เพราะไหนๆเราก็จะอยู่ที่นั่นชั่วนิรันดร์ สวรรค์เป็นสถานที่สำคัญ จะเป็นบ้านของเราตลอดไป จึงเป็นธรรมดาอยู่เองที่เราอยากทราบว่าที่นั่นเป็นอย่างไร และเราจะเป็นเช่นไร เมื่อไปถึงที่นั่น

เดวิด ฟอนเทน [ดีเอฟ]

เราชื่นชมกับสวรรค์ได้เดี๋ยวนี้ เราชื่นชมล่วงหน้าได้ครึ่งหนึ่ง โดยตั้งตารอคอย นึกถึง อ่านเรื่องราว และคาดหมาย

ดีเอฟ

การนึกคิดถึงสวรรค์ช่วยดลใจและเป็นกำลังใจให้เราฝักใฝ่ใจในสวรรค์มากขึ้น ทั้งตระหนักว่าสวรรค์มีจริง เป็นที่ซึ่งเราจะได้ไปอยู่จริงๆ

ดีเอฟ

สวรรค์เป็นเมืองที่ไม่มีสุสาน

สวรรค์และโลกวิญญาณเป็นจริง งดงาม และยั่งยืนมากกว่าโลกที่เราเห็นด้วยตาเปล่าในชั่วขณะนี้

ดีเอฟ

ลองนึกดูสิว่าก้าวขึ้นฝั่ง

สมหวังพบว่าเป็นสวรรค์!

กุมมือท่านผู้หนึ่งไว้มั่น

เกินฝันคือหัตถ์ของพระเจ้า

ได้สูดอากาศบริสุทธิ์สดชื่น

หาใช่ที่อื่นแต่เป็นสวรรค์

รู้สึกกระชุ่มกระชวยชีวัน

ด้วยตัวฉันนี้มีชีวิตอมตะ

ฝ่ามรสุมคลื่นลมกระหน่ำ

เหลือล้ำจนเห็นหนทางไม่

พ้นผ่านมาสู่ท้องน้ำสีครามใส

ตื่นขึ้นวันใหม่พบบ้านของเรา

พอนึกถึงสวรรค์ก็ง่ายดายมากที่เราจะตื่นเต้นเร้าใจและตั้งตารอคอย เหมือนกับเด็กๆตั้งตารอคอยวันเกิด เพียงแต่ว่านี่จะเป็นงานเลี้ยงฉลองวันเกิดครั้งยิ่งใหญ่ที่สุดเท่าที่เราเคยมีมา!

ดีเอฟ

สวรรค์คือสถานที่งดงาม เปี่ยมด้วยผู้คนที่สวยงาม ชื่นชมกับช่วงเวลาที่แสนวิเศษ!

ดีเอฟ

มีประเทศไหนบ้างที่ปราศจากบาป อาชญากรรม สภาพที่ไร้ขื่อแป การหลั่งเลือด โรคร้าย ความตาย ความเศร้าโศก และความรันทดใจ? สวรรค์คือดินแดนซึ่งไม่มีสภาพทั้งหมดที่กล่าวมานี้ ซึ่งมีอยู่ดาษดื่นทั่วไป เพราะในสวรรค์ไม่มีอุปสรรค ไม่มีกำแพงขวางกั้น ไม่มีม่านแบ่งแยก ไม่มีการเหยียดสีผิว ไม่มีทหารเพราะไม่มีสงคราม ไม่มีตำรวจเพราะไม่มีอาชญากรรมหรือบาป ไม่มีสัปเหร่อเพราะไม่มีสุสาน ไม่มีแพทย์เพราะไม่มีเชื้อโรค การเจ็บป่วย โรคระบาด เชื้อโรคไม่เป็นที่รู้จัก ไม่มีขโมย เพราะไม่มีความมืด ใครจะไม่ถวิลหาดินแดนที่น่าอยู่และน่าพึงปรารถนามากกว่าแห่งนี้ ซึ่งไม่มีการพรากจากกัน ไม่มีสภาพบ้านแตกสาแหรกขาด ไม่มีเรือนจำ ไม่มีโรงพยาบาล ไม่มีขอทาน ไม่มีคนหูหนวกตาบอด คนใบ้ หรือคนยากไร้? ช่างเป็นดินแดนที่แสนวิเศษ! คุณถวิลหาสวรรค์หรือเปล่า?

เฮช. ล็อคเยอร์

สวรรค์จะคล้ายๆกับชีวิตนี้ เพียงแต่ดีกว่า จะคล้ายๆกับชีวิตนี้ พร้อมด้วยความชื่นชมยินดี ความงาม และความเพลิดเพลินใจทั้งสิ้น ทว่าไม่มีจุดบกพร่อง มีแต่ข้อดีทั้งสิ้น ทว่าไม่มีข้อเสียใดๆ

ดีเอฟ

ในสวรรค์คุณจะได้รับแทบทุกสิ่งที่คุณต้องการ สวรรค์คือที่ซึ่งคุณจะได้รับตามที่ใจปรารถนาทั้งสิ้น หากเป็นความปรารถนาที่ดี คุณมีใจปรารถนาอะไรบ้าง?

ดีเอฟ

ยิ่งเราถนอมสวรรค์ไว้ในใจมากเท่าไร เราก็จะมีความโลภต่อสิ่งทางโลกน้อยลงเท่านั้น

ดีเอฟ

ถ้าเราเข้าใจเกี่ยวกับสวรรค์จริงๆ เราจะไม่มีความสุขและไม่พึงพอใจกับชีวิตในโลกนี้อย่างที่สุด หากเราได้เห็นสวรรค์ เราก็คงทนอยู่ในโลกนี้ไม่ไหว นี่เองสวรรค์จึงยั่งยืนตลอดกาล เราทนไม่ไหวหรอกที่จะต้องจากสวรรค์ เมื่อไปถึงที่นั่นแล้ว

ซีแอลเอ

สวรรค์คือที่พำนักถาวร … คือสถานที่ซึ่งเรารื้อของออกจากกระเป๋า แล้วอยู่ตลอดไป … น่าปีติยินดีที่จะนึกว่าเราตื่นขึ้นในสวรรค์ และตระหนักว่ามาถึงบ้านแล้ว!

ซีแอลเอ

ไม่มีความผิดหวังในสวรรค์

โอ้ ไม่มีความผิดหวังในสวรรค์

ไม่มีวันเจ็บปวดหรือโศกเศร้า

ไม่มีหัวใจชอกช้ำไร้บรรเทา

ไร้เสียงเฝ้าคร่ำครวญหดหู่ใจ

เมฆหมอกมืดมัวทั่วโลกนี้

จะไม่มีบนฟากฟ้านภาใส

มีแต่ความยินดีเปี่ยมฤทัย

เสียงร่ำไห้ถอนหายใจไม่มีเลย

ไม่ต้องจ่ายค่าเช่าคฤหาสน์

แม้สักบาทไม่คิดภาษี

อาภรณ์เก่ามอซอก็ไม่มี

ดูสวยงามดีละออตาตลอดไป

เราจะไม่มีวันหิวกระหาย

ไม่อ่อนกาย ไม่มีความยากไร้

สวรรค์เพียบพร้อมอุดมสุขสมใจ

มอบให้กันแบ่งปันเอื้ออาทร

เอฟ. เอม. เลห์แมน

ชีวิตภายภาคหน้า!

ความตายไม่ใช่การดับแสงสว่าง แต่เป็นการดับตะเกียง เพราะรุ่งอรุณมาถึงแล้ว

ราบินดรานาธ ทากอร์

การจากชีวิตนี้ไปก็เหมือนกับการเดินออกจากห้องหนึ่งไปสู่อีกห้องหนึ่งและปิดประตู

ดีเอฟ

ขอให้เราเชื่อว่าเมื่อความตายมาเยือน อันเป็นสิ่งที่จะเกิดขึ้นกับมนุษย์ทุกคนในไม่ช้าไม่นาน เราก็อุ่นใจได้ว่าจะมาเยือนราวกับเพื่อนผู้ซึ่งพาเราไปด้วยความรัก สู่บ้านของเราในสวรรค์ที่จะคงอยู่ชั่วกัลปาวสาน

ซีแอลเอ

ความตายเป็นเพียงทางเดินออกจากสถานจองจำไปสู่วังอันโอฬาร

การมีชีวิตอยู่คือความตาย ส่วนความตายนำไปสู่ชีวิต ที่สุสานฟากนี้เราเป็นดุจผู้ถูกเนรเทศ ส่วนฟากโน้นเราเป็นประชากร ที่ฟากนี้เราเป็นดุจเด็กกำพร้า ส่วนฟากโน้นเราเป็นบุตร ที่ฟากนี้เราเป็นดุจเชลย ส่วนฟากโน้นเรามีอิสระ ที่ฟากนี้เราต้องปลอมแปลงกายและไม่มีใครรู้จัก ส่วนฟากโน้นเราเป็นที่เปิดเผยและป่าวประกาศว่าเป็นคนของพระเจ้า

เฮนรี่ วาร์ด บีชเชอร์

สิ่งที่เราเรียกว่าชีวิตคือการเดินทางไปสู่ความตาย ส่วนสิ่งที่เราเรียกว่าความตายคือทางผ่านไปสู่ชีวิต

ผมนึกถึงความตายดุจยามดีใจที่ได้ตื่นขึ้นมาจากการนอนหลับกระสับกระส่าย ซึ่งเราเรียกกันว่าชีวิต ราวกับการปลดปล่อยให้เป็นอิสระ จากโลกซึ่งถึงแม้จะงดงาม ทว่ายังคงเป็นแดนเชลย

ลีแมน แอ็บบอทท์

ความตายเป็นดุจการโยกย้ายไปอยู่บ้านใหม่

ซีแอลเอ

ผมยืนอยู่บนชายฝั่ง มีเรือกางใบสีขาวโต้สายลมในยามเช้า และเริ่มแล่นออกสู่ท้องทะเล ผมยืนมองจนเรือลับขอบฟ้าไป มีคนที่ยืนอยู่ข้างๆผมกล่าวว่า “ลับตาไปแล้ว” ลับตาไปไหนเล่า? เรือลับตาผมไป แต่ไม่ได้หายลับไปไหน ในชั่วขณะที่มีผู้กล่าวว่า “ลับตาไปแล้ว” ก็มีคนอื่นที่เฝ้าดูเรือแล่นมา พร้อมร้องตะโกนด้วยความดีใจว่า “มาแล้ว!” ความตายก็เป็นเช่นนั้นแหละ

เฮนรี่ สก็อต ฮอลแลนด์

เมื่อบิดาของนายโรเบิร์ต บราวนิ่ง นอนรอความตาย ตอนนั้นเขาอยู่ในวัยแปดสิบกว่าปี ใบหน้าเบิกบานของเขาเป็นเหตุให้นายแพทย์ผู้ทำการรักษาตกอกตกใจ “ชายชราทราบไหมว่าเขาจวนจะสิ้นใจแล้ว?” นายแพทย์กระซิบถามบุตรสาว

ผู้เป็นบิดาบังเอิญได้ยินเข้า จึงยิ้มและกล่าวว่า “ความตายไม่ใช่ศัตรูในสายตาของผม”

ร่างกายไม่ใช่แก่นแท้ของคนเรา ทว่าเป็นเพียงที่พำนักอาศัยชั่วคราว แก่นแท้คือดวงวิญญาณของคุณ ซึ่งจะดำรงอยู่ไปตลอดกาล

ดีเอฟ

ขอให้มีสันติสุข ขอให้นอนใจ

ความตายมิได้มาเยี่ยมเยือนเขา

หาใช่หลับใหล หาใช่ซึมเซา

ทว่าเพื่อนเราตื่นจากฝันในชีวี

เปอร์ซี บีชเช่ เชลลีย์ เขียนเกี่ยวกับความตายของเพื่อนเขาชื่อ จอห์น คีทส์

อัครสาวกเปาโลเขียนไว้ว่า “สิ่งที่มองเห็นด้วยตาเปล่า ไม่จีรังยั่งยืน ทว่าสิ่งที่มองไม่เห็น เป็นอมตะ” สิ่งของทางวัตถุสูญสิ้นไป ทว่าคุณค่าทางวิญญาณคงอยู่ตลอดกาล

ดีเอฟ

โอ้ชีวิต ร่วมทางกันมาแสนไกล

ได้สำราญใจ ได้ฝ่ามรสุมร้าย

ยากจะอำลาเพื่อนรักปานดวงใจ

คงน้ำตาไหล คงเฝ้าอาวรณ์

แล้วแอบจากไปโดยไม่บอกกล่าว

เลือกเอายามใดเพื่อนใคร่จากจร

ไม่ขอเอ่ยลา กล่าวต้อนรับก่อน

ไม่ถอนหายใจ ขอกล่าวสวัสดี!

แอนนา เอล. บาร์บอล์ด

เจ้ามาจากฝุ่นธุลีฉันใด ก็กลับคืนสู่ฝุ่นธุลีฉันนั้น ไม่ใช่ถ้อยคำที่กล่าวถึงดวงวิญญาณ

เฮช. ดับบลิว. ลองเฟลโล

ครั้งหนึ่งนายอาเธอร์ บริสเบน นักเขียนการ์ตูน วาดภาพกลุ่มหนอนผีเสื้อที่เศร้าโศก กำลังแบกรังไหมว่างเปล่าไปยังที่พำนักแห่งสุดท้าย หนอนผีเสื้อที่น่าสงสารไว้ทุกข์โดยห่อหุ้มร่างด้วยอาภรณ์สีดำ พากันร่ำไห้อาลัยอาวรณ์ ในขณะเดียวกันมีผีเสื้อสวยงามกระพือปีกอย่างมีความสุขอยู่เบื้องบน เหนือปลักตมบนโลกนี้ มันมีอิสรภาพไปตลอดกาลจากเปลือกนอกที่กักกันมันไว้

ไม่จำเป็นต้องกล่าวเลยว่านายบริสเบนนึกถึงภาพงานศพทั่วๆไป และตั้งใจจะบ่งบอกความคิดที่ว่า เมื่อคนอันเป็นที่รักจากไป ก็เหลวไหลที่จะมัวนึกถึงแต่รังไหม และจดจ่ออยู่กับสภาพที่หลงเหลืออยู่ ขณะที่พากันลืมผีเสื้อสีสันสวยงาม

ความตายจากชีวิตนี้เป็นเพียงการจบหลักสูตรจากชั้นนี้ เป็นการปลดเปลื้อง เป็นการจบหลักสูตร เป็นการเลื่อนขั้น โรงเรียนปิดแล้ว! เราเรียนชั้นนี้จบแล้ว เราได้เลื่อนไปสู่ชั้นใหม่

ดีเอฟ

ทหารคนหนึ่งกล่าวว่า “เมื่อผมสิ้นใจไป อย่าเป่าแตรไว้อาลัยในงานศพผม ทว่าเป่าแตรสัญญาณปลุก เป็นเสียงเรียกให้ตื่นขึ้นยามรุ่งอรุณ”

ความตายไม่ใช่สิ่งที่น่าหวาดหวั่น แต่ควรคาดหมายว่าจะเกิดขึ้น แน่นอนว่าเราไม่ควรหุนหันให้เกิดขึ้นเอง เพราะการฆ่าตัวตายคือการยอมจำนน เป็นการยอมแพ้ที่แย่ที่สุด ทว่าถ้าเราแต่ละคนไว้วางใจ และคอยท่าความตายตามกำหนดเวลาของพระเจ้า เมื่อถึงเวลาที่พระองค์กำหนดไว้ให้เรา นั่นคือวันที่เราจะรู้สึกขอบคุณมากที่สุด เราจะไปถึงบ้านในสวรรค์ และเห็นว่าคุ้มค่าจริงๆ!

ดีเอฟ

ถึงแม้เรามีชีวิตอยู่เพื่ออะไรมากมายในโลกนี้ ทว่ามีอะไรอีกมากมายให้มีชีวิตอยู่ในภายภาคหน้า ความตายไม่ได้ช่วงชิงชีวิตนี้ไปจากคนเรา ทว่าเพิ่มพูนให้ชีวิตอุดมยิ่งขึ้น

ซีเอลเอ

เมื่อพระเจ้าเรียกผมกลับบ้าน ผมจะไปด้วยความยินดี ดุจเด็กน้อยกระโดดโลดเต้นกลับจากโรงเรียน

อะดอนิแรม จัดสัน

ครั้งหนึ่งมูดี้กล่าวด้วยความร่าเริงว่า “วันหนึ่งคุณจะได้อ่านพบในหนังสือพิมพ์ว่า ดี.แอล. มูดี้ แห่งอีสต์นอร์ธฟิลด์ เสียชีวิตแล้ว อย่าเชื่อเป็นอันขาด ชั่วขณะนั้นผมจะมีชีวิตชีวายิ่งกว่าตอนนี้ ผมจะทะยานสูงขึ้นไปแค่นั้นเอง โดยพ้นจากที่พำนักเก่าคร่ำคร่า ไปสู่บ้านที่เป็นอมตะ ในร่างที่ความตายเอื้อมไม่ถึง”

เมื่อท่านเห็นว่างานข้าสิ้นสุด

ขอเร่งรุด หาอ้อยอิ่งร่ำไร

หมดกำลังวังชา กาลเวลาผ่านไป

ไร้ซึ่งห่วงใย สังขารร่วงโรย

โปรดร้องเรียกข้านี้กลับบ้าน

ยินคำเอ่ยขาน ละทุกสิ่งไว้

รีบเร่งเร็วพลัน หยุดนิ่งอยู่ไย

ยินดีที่ได้กลับบ้านแล้วเอย

จอห์น อ๊อกเซนแฮม

พระเยซูกล่าวว่า “เราไปเตรียมที่ไว้ให้เจ้า” เราไม่ได้ก้าวเข้าสู่ชีวิตหน้าดุจคนแปลกหน้า มีผู้คาดหมายและเตรียมต้อนรับเรา มีผู้อดใจรอให้เราไปอยู่ด้วย

ซีแอลเอ

พระเยซูกล่าวว่า “อาณาจักรสวรรค์เป็นดุจเมล็ดพันธุ์ผักกาด” เมล็ดเป็นจุดเริ่มต้นการเจริญเติบโตฉันใด ชีวิตนี้ก็เป็นจุดเริ่มต้น ไม่ใช่จุดจบฉันนั้น เราจะดำเนินชีวิตต่อไป ในชั่วขณะที่วิญญาณของเราออกจากร่างนี้

ซีแอลเอ

คำปลอบโยนและที่พึ่ง

เมื่อสิ้นใจดวงวิญญาณเป็นอิสระจากความเจ็บปวด ความเหนื่อยล้า ความป่วยไข้ และขอบเขตจำกัดทางร่างกาย เมื่อนั้นก็เริ่มต้นชีวิตที่สุดยอด ความตายคือจุดเริ่มต้นชีวิตที่สูงส่งกว่า

ซีแอลเอ

ความตายคือการฝังความเศร้าโศกทั้งสิ้น

ดีเอฟ

ความตายคือการเยียวยารักษาชั้นยอดที่สุด ดังนั้นพยายามอย่าวิตกกังวล เมื่อเราสิ้นชีวิต นั่นคือการรักษาขั้นสุดท้ายที่คงทนยั่งยืน ในที่สุดร่างเก่าของเราก็ดับสูญ หมดสิ้นไปแล้ว และเราเป็นอิสระ เมื่อนั้นเราก็ไม่มีโรคภัยไข้เจ็บหรือความยุ่งยากอีกต่อไป เราจะไม่เจ็บปวดอีกแล้ว เพราะเราจะอยู่ในร่างทางวิญญาณ ซึ่งเป็นร่างรุ่นใหม่ของเรา!

ดีเอฟ

บทเพลงสรรเสริญบทที่ยี่สิบสามให้ความปลอบโยนใจอย่างใหญ่หลวงเสมอ ในยามจำเป็น โดยช่วยให้เราอุ่นใจว่าพระเจ้าจะไม่มีวันจากเราไป หรือทอดทิ้งเราให้ไร้ผู้ปลอบโยน ถึงแม้เราจะดำเนินผ่านหุบเขาอันมืดมัวแห่งความมรณะ พระเจ้ากล่าวว่าพระองค์จะสถิตอยู่กับเรา พระองค์จะสถิตอยู่กับเราในขณะนั้น เพื่อปลอบโยนเราและนำเราไปสู่ชีวิตใหม่ตลอดกาล

ดีเอฟ

บทเพลงสรรเสริญที่ 23

พระองค์คือผู้เลี้ยงแกะของข้าพเจ้า ข้าพเจ้าจะไม่ขัดสน

พระองค์ให้ข้าพเจ้านอนลงในทุ่งหญ้าเขียวขจี

ทรงนำข้าพเจ้าไปริมฝั่งแม่น้ำที่สงบเงียบ

พระองค์ฟื้นฟูให้จิตใจข้าพเจ้าชื่นบานขึ้น

ทรงพาข้าพเจ้าไปตามทางอันชอบธรรม เพราะเห็นแก่นามของพระองค์

แม้ว่าข้าพเจ้าจะดำเนินไปตามหุบเขาอันมืดมัวแห่งความมรณะ ข้าพเจ้าจะไม่กลัวอันตรายใดๆ

เพราะพระองค์สถิตอยู่กับข้าพเจ้า

ไม้ทัณฑกรและทานพระกรของพระองค์ปลอบโยนข้าพเจ้า

พระองค์จัดเตรียมโต๊ะสำหรับข้าพเจ้าไว้ต่อหน้าพวกศัตรู

พระองค์ชโลมศีรษะข้าพเจ้าด้วยน้ำมัน จอกดื่มของข้าพเจ้าเต็มล้นอยู่

พระเมตตาและพระกรุณาคุณจะติดตามข้าพเจ้าไปตลอดวันคืนแห่งชีวิตข้าพเจ้า

และข้าพเจ้าจะอาศัยอยู่ในพระบรมหาราชวังของพระองค์เป็นนิจกาล

พระเจ้าอำพรางไม่ให้มนุษย์เล็งเห็นความสุขจากความตาย เพื่อเขาจะได้ทนดำเนินชีวิตต่อไป

ไม่มีน้ำตาอีกต่อไป

คุณลองนึกภาพโลกที่ไม่มีความตาย ความเจ็บปวด ความหิวโหย ความกลัว ความเศร้าโศก การร่ำไห้ และความเจ็บป่วยอีกต่อไป โลกที่ซึ่งทุกสิ่งเปี่ยมด้วยความยินดีและความเพลิดเพลินใจ? สังคมที่ทุกคนทำงานร่วมกันด้วยความสามัคคีกลมเกลียว การร่วมมือร่วมใจ และความรัก? นั่นแหละสวรรค์!

ดีเอฟ

ขอบคุณพระเจ้าสำหรับสวรรค์! ที่นั่นทุกสิ่งจะได้รับการแก้ไขให้ถูกต้องเรียบร้อย!

ดีเอฟ

ในสวรรค์เราจะได้เข้าใจว่าเหตุใดเราจึงต้องทนทุกข์บนโลก อัครสาวกเปาโลอธิบายไว้ว่า “ตอนนี้เราเล็งเห็นภาพมัวๆ เหมือนมองผ่านกระจก แต่เวลานั้นเราจะได้เห็นหน้ากันชัดเจน ตอนนี้ข้าพเจ้าทราบแต่ส่วนหนึ่ง เวลานั้นข้าพเจ้าจะทราบ เหมือนที่พระเจ้ารู้จักข้าพเจ้า”

ดีเอฟ

ข้อพระคัมภีร์ข้อหนึ่งซึ่งน่าซาบซึ้งใจที่สุดในพระคัมภีร์เกี่ยวกับสวรรค์ อยู่ในวิวรณ์บทที่ 21 ข้อที่สี่ อัครสาวกโยฮันกล่าวว่า “พระเจ้าจะเช็ดน้ำตาทุกหยดจากตาเขา จะไม่มีความตายอีกต่อไป ไม่มีความเศร้าโศก การร่ำไห้ และความเจ็บปวดอีกเลย เหตุการณ์ก่อนหน้านั้นได้ผ่านพ้นไปแล้ว”

ดีเอฟ

จุดประสงค์ทั้งสิ้นของสวรรค์ก็คือการปลดเปลื้องให้เราพ้นจากความทุกข์ทรมาน ความเจ็บปวด ความตาย และน้ำตา ซึ่งนำมาสู่โลกด้วยความชั่วร้ายของมนุษยชาติ นี่เองพระเจ้าจึงกล่าวว่าในสวรรค์จะไม่มีความเศร้าโศก ความเจ็บปวด ความตาย หรือการร่ำไห้อีกต่อไป

ดีเอฟ

จะมีการหลั่งน้ำตาบ้างในสวรรค์ ไม่ต้องสงสัยเลยว่าพวกเราหลายคนจะร้องไห้ เมื่อเราไปถึงใหม่ๆ โดยตระหนักว่าความผิดพลาดมากมายของเราก่อให้เกิดความเสียหายและผลเสียมากเพียงใด แต่พระเจ้าจะปลอบโยน ให้กำลังใจเรา และมอบแรงบันดาลใจแก่เราสำหรับอนาคต เพื่อเราจะได้ลืมอดีตไปเสีย จะมีการหลั่งน้ำตา แต่ขอบคุณพระเจ้า พระองค์จะแทนที่ไว้ด้วยความยินดีของพระองค์ แล้วจะไม่มีการหลั่งน้ำตาอีกต่อไป และจะไม่มีกาลเวลา มีแต่ชั่วนิรันดร์ที่แสนสุข!

ดีเอฟ

ความผิดหวัง ฝันสลาย และประสบการณ์มืดมนอย่างสุดซึ้งทั้งสิ้น จะเลือนหายไปในไม่ช้า และสลายไปราวกับฝันร้าย เมื่อรุ่งอรุณอันโชติช่วงของสวรรค์มาถึง!

ดีเอฟ

สถานที่เดียวซึ่งเราจะหมดสิ้นความเจ็บปวดก็คือสวรรค์

ดีเอฟ

จะไม่มีภัยอันตราย มลพิษ หรือการทำลายล้างอีกต่อไป ไม่มีสิ่งใดๆที่กล่าวมาซึ่งเราต้องทนทุกข์อย่างมากในทุกวันนี้ ทุกสิ่งจะเป็นดุจสรวงสวรรค์ งดงาม และเป็นธรรมชาติ เหมือนที่พระเจ้าสร้างโลกขึ้นมาแต่แรก

ดีเอฟ

สังคมในสวรรค์จะมีการปกครองที่ยุติธรรม และดำเนินไปอย่างราบรื่น มีอิสรภาพแท้จริง มีสันติสุข มีความอุดมสมบูรณ์ และความสุขโดยทั่วหน้ากัน ผู้พยากรณ์ยะซายาทำนายไว้ว่าในวันนั้น“เขาจะตีดาบเป็นใบไถ และตีหอกเป็นขอเล็มกิ่งไม้ ชนชาติต่างๆจะไม่ยกดาบขึ้นสู้รบกันอีก เขาจะไม่เรียนรู้เรื่องการทำสงครามอีกต่อไป”

ดีเอฟ

จะไม่มีอาวุธ การต่อสู้ และการฆ่าฟันที่เลวร้ายอีกต่อไป ดังที่เป็นอยู่ในโลกปัจจุบัน เราจะได้เห็นผู้ปกครองที่เที่ยงธรรมในผลที่สุด พร้อมด้วยฝ่ายปกครองที่เที่ยงธรรม จะไม่มีการทุจริต ความชั่วร้าย อาชญากรรม การติดสินบน หรือนักการเมืองผู้คดโกง ทว่าเป็นฝ่ายปกครองที่เที่ยงธรรม และมีความยุติธรรมอย่างแท้จริงสำหรับคนทั่วหน้า!

ดีเอฟ

จะไม่มีอภิมหาอำนาจและคนยากไร้ผู้ถูกกดขี่อีกต่อไป มีแต่ความเที่ยงธรรมและความยุติธรรมสำหรับคนทั่วหน้า มีความสุขชั่วนิรันดร์ ดังนั้นถ้าคุณมองหาเมืองที่เพียบพร้อม และฝ่ายปกครองที่ดีเยี่ยม ในประเทศที่สมบูรณ์แบบ พร้อมด้วยผู้คนที่ดีพร้อม เพียงอดใจรออีกหน่อย จวนจะมาถึงแล้ว!

ดีเอฟ

อยู่ร่วมกับคนอันเป็นที่รักอีกครั้ง

สิ่งยอดเยี่ยมที่สุดอย่างหนึ่งเกี่ยวกับสวรรค์ก็คือ เราจะได้อยู่ร่วมกันกับคนอันเป็นที่รักอีกครั้ง ผู้ซึ่งล่วงลับไปแล้ว จะเป็นการรวมกลุ่มครอบครัวครั้งใหญ่ที่สุดเท่าที่เคยมีมา โดยมีคนอันเป็นที่รัก ญาติพี่น้อง และบรรพบุรุษทั้งหมดมาอยู่รวมกันในที่แห่งเดียว ขณะเดียวกัน ด้วยความปีติยินดี ทุกคนมาอยู่พร้อมหน้าพร้อมตากันในที่สุด!

ดีเอฟ

บ่อยครั้งผู้คนมาหาผมและกล่าวว่า “คุณมูดี้ คุณคิดว่าเราจะรู้จักกันไหมในสวรรค์?” บ่อยครั้งทีเดียวมีมารดาผู้สูญเสียลูกรัก และปรารถนาจะได้เห็นลูกอีกครั้ง บางครั้งก็มีลูกผู้สูญเสียพ่อแม่ และอยากจำพ่อแม่ได้ในสวรรค์ มีข้อพระคัมภีร์ที่ตอบคำถามข้อนี้ มีใจความว่า “เราจะพึงพอใจ” ผมต้องการทราบเท่านี้แหละ พี่ชายของผมผู้ซึ่งไปสวรรค์เมื่อวันก่อน ผมจะได้เห็นเขาอีก เพราะผมจะพึงพอใจ ข้างบนนั่นเราจะได้พบเห็นทุกคนที่เรารักในโลกนี้ ถ้าเรารักเขาที่นี่ เราจะรักเขาอีกหมื่นเท่า เมื่อเราพบเขาที่นั่น

ดไวท์ แอล. มูดี้

ภายหลังความตาย เราไม่ใช่วิญญาณที่ไม่มีร่าง ที่ไหนสักแห่งในสิ่งสร้างสรรค์แสนวิเศษของพระเจ้า มีที่ซึ่งเราจะได้อยู่กับผู้ที่เรารักอีกครั้ง ผู้ซึ่งเราต้องสูญเสียไประยะหนึ่ง

ซีแอลเอ

“ความรักมาจากพระเจ้า” อัครสาวกโยฮันเตือนใจเราถึงข้อนี้ เนื่องจากเราฝังความรักไว้ในโรงศพไม่ได้ ความสัมพันธ์แสนวิเศษในโลก ซึ่งขาดหายไป จะเชื่อมขึ้นใหม่ในแดนสวรรค์ ที่ซึ่งพวกเราในฐานะที่เป็นสมาชิกครอบครัวเดียวกัน จะได้อยู่ร่วมกันอย่างสามัคคีกลมเกลียว

เฮช. ล็อคเยอร์

ไม่มีคำว่า“ลาก่อน”ในสวรรค์

ฟากโน้น

ดูเหมือนไม่ไกลนักสำหรับฉัน

ฟากโน้นนั้นในแดนแสนแปลกถิ่น

ทว่าไม่แปลกหรอก ฉันได้ยิน

เพราะเป็นถิ่นคนที่รักพักพิงอยู่

ดูประหนึ่งเป็นที่ฉันคุ้นเคย

ไม่ต้องเอ่ยใกล้หัวใจ ใช่สุดกู่

เป็นที่ชื่นชมสมใจขอให้รู้

จะได้อยู่ร่วมกันชั่วนิรันดร

สำหรับฉันความตายไร้พิษสง

หลุมศพคงหามีชัยต่อเราไม่

ข้ามพ้นผ่านไปได้ชั่วอึดใจ

ลอยลำไปบนท้องน้ำสีคราม

พบคนรักเฝ้าคอยอยู่อีกฝั่ง

สุดหยั่งรู้ดินแดนนี้แสนงาม

มีหลากหลายเรื่องนักขอไต่ถาม

ช่างสมนามว่าสวรรค์ถิ่นอำไพ

เอลลา วีลเลอร์ วิลคอกซ์

ถ้าคุณมีคนที่รักในสวรรค์ ผู้ซึ่งคุณมีใจถวิลหาที่จะได้พบ อย่าสิ้นหวัง เพราะคุณจะได้พบกันอีกครั้ง เสียงที่คุณชอบได้ยิน คุณก็จะได้ยินอีกครั้ง เอกลักษณ์ของผู้ที่คุณใกล้ชิดในโลกจะคงอยู่เช่นเดิม คุณจะจำได้ทันที เมื่อคุณพบกัน คุณไม่มีวันพรากจากกันอีกเลย คนอันเป็นที่รักซึ่งคุณ“สูญเสียไปชั่วขณะ”เท่านั้น

เฮช. ล็อคเยอร์

ฉันไม่ยอมปิดกั้นหัวใจที่เปี่ยมด้วยความรักไว้ในพื้นดินแข็งๆ

เอ็ดน่า เซนต์ วินเซ็นต์ มิลเลย์

สวรรค์ตามความใฝ่ฝันของผม

สวรรค์คืออะไร ผมหาทราบไม่ แต่ผมใฝ่ฝันมาแสนนานถึงเนินเขาเขียวชอุ่ม ท้องทุ่งสว่างไสว ดอกไม้เบ่งบานด้วยความงามอมตะ ลำธารไหลกระเซ็น แม่น้ำส่งเสียงไพเราะน่าฟัง และวังที่เปี่ยมด้วยความรักชั่วนิรันดร์ … ผมเฝ้าใฝ่ฝันถึงหอคอยมุก และหลังคาทรงโดมที่ส่องประกายแวววาว แต่ผมจะสนใจอะไรกับประตูไข่มุกหรือถนนทองคำ หากผมได้พบคนอันเป็นที่รัก ผู้ซึ่งอวยพรผมไว้ในโลกนี้ ได้เห็นใบหน้าเปล่งปลั่งของพ่อแม่ และน้องชายผู้เสียชีวิตไป … ผมจะสนใจอะไรกับมงกุฎประดับดาวและพิณทอง หากผมได้รัก ได้หัวเราะ และร้องเพลงกับพวกเขาไปตลอดกาล

บ๊อบ เทเลอร์

ร่างสวรรค์ของเรา

เราไม่อาจเข้าใจอย่างถ่องแท้ว่าสวรรค์น่าอัศจรรย์ใจเพียงใด นอกเสียจากเราทราบก่อนว่าเราแต่ละคนจะน่าอัศจรรย์ใจเพียงใด เมื่อไปถึงที่นั่นแล้ว

ดีเอฟ

ร่างในโลกนี้หนักอึ้งและเคลื่อนไหวเชื่องช้า เมินเฉย ในไม่ช้าก็เหนื่อยอ่อนจากการปฏิบัติงาน แต่ร่างสวรรค์ของเราจะแคล่วคล่องดุจเปลวไฟ และรวดเร็วทันใจเท่าความคิดของเรา

จอห์น เวสเลย์

คุณจะยังคงเป็นคุณ คุณจะดูเหมือนเดิม เพียงแต่ดีกว่า ดีกว่าเดิมมากทีเดียว!

ดีเอฟ

ร่างสวรรค์ของเราจะคล้ายคลึงกับร่างในปัจจุบัน เพียงแต่ดีกว่า เราดูเหมือนตอนนี้มากพอที่จะจำกันได้ เราจะมีลักษณะเฉพาะหลายอย่างเหมือนกับตอนนี้

ดีเอฟ

ในสวรรค์ ร่างของเราจะมีองค์ประกอบเช่นเดิม แต่จะเป็นรุ่นใหม่ ร่างเก่าที่ทรุดโทรมและสึกหรอตามธรรมชาติ จะกลับคืนสู่ฝุ่นธุลี เราจะแลกเปลี่ยนเป็นร่างสวรรค์รุ่นใหม่เอี่ยมเลย!

ดีเอฟ

เราแต่ละคนจะมีร่างใหม่ที่อมตะและรุ่งโรจน์ อันที่จริงแล้วจะมีโครงสร้างเหมือนตอนนี้ มีเนื้อหนังและกระดูก ทว่าเป็นเนื้อหนังและกระดูกที่คงอยู่ชั่วนิรันดร์ ไม่มีวันเน่าเปื่อย เนื้อหนังและกระดูกที่เป็นอมตะ จะเป็นสสารตามธรรมชาติ ซึ่งจดจำได้ มองเห็นได้ และสัมผัสได้

ดีเอฟ

ความเพลิดเพลินใจทั้งสิ้นในชีวิตปัจจุบันดำเนินต่อไปในชีวิตภายภาคหน้าได้ เนื่องจากเรามีร่างซึ่งคล้ายคลึงกับร่างในปัจจุบัน ทว่ารุ่งโรจน์ยิ่งกว่ามากนัก เป็นร่างที่น่าอัศจรรย์ใจและเหนือธรรมชาติ เราจะสามารถกินดื่มได้ โดยที่ไม่มีวันเจ็บปวด ป่วยไข้ เหนื่อยล้า หรือสิ้นใจ

ดีเอฟ

จากเรื่องราวของผู้ที่เล็งเห็นแวบหนึ่งในสวรรค์ เป็นภาพนิมิตและประสบการณ์ต่างๆ ดูเหมือนว่าเราเจริญวัยเต็มที่ยิ่งขึ้นในสวรรค์ ผู้ซึ่งมาถึงสวรรค์ตอนที่ยังเยาว์วัย จะเติบโตเป็นผู้ใหญ่ ส่วนผู้ที่มีอายุมากดูเหมือนอยู่ในวัยกลางคน อันเป็นวัยที่ดีเลิศ

ดีเอฟ

เรียนรู้ เรียนรู้ เรียนรู้ต่อไปเรื่อยๆ!

เราจะยังคงเรียนรู้ต่อไปในสวรรค์ เราจะยังคงพัฒนาตัวต่อไป และยังไม่เพียบพร้อมเสียทีเดียว อนาคตเป็นเช่นนี้แหละ คือเป็นขั้นตอนการเรียนรู้ต่อจากที่เราเริ่มต้นไว้ที่นี่ เราทุกคนยังต้องเรียนรู้อีกมาก!

ดีเอฟ

เราจะยังต้องเรียนรู้อีกมากในสวรรค์ เกี่ยวกับสิ่งที่เราไม่ได้เรียนรู้ในชีวิตนี้

ดีเอฟ

ผิดกับที่บางคนเชื่อ ทันทีที่เราไปถึงสวรรค์ เราไม่ทราบทุกสิ่งทุกอย่างทันที! หากเป็นเช่นนั้น เราก็จะเป็นผู้รอบรู้ทุกสิ่ง

พระเจ้าสงวนไว้สำหรับช่วงเวลาที่เหลือและชั่วนิรันดร์ เพื่อเราจะได้มีอะไรทำในชีวิตภายภาคหน้า เราจะได้เรียนรู้เพิ่มเติมเกี่ยวกับอดีต และสาเหตุที่สิ่งต่างๆเกิดขึ้น รวมทั้งเหตุผล วัตถุประสงค์ และความหมายทั้งสิ้นของพระเจ้า

ดีเอฟ

ชั่วนิรันดร์คือขั้นตอนการเรียนรู้ที่ไม่สิ้นสุด นั่นจะเป็นอีกเกรดหนึ่ง อีกขั้นหนึ่ง บางทีอาจเป็นโอกาสได้ทำบางสิ่งซึ่งเราละเลยที่จะทำก่อนหน้านั้น และเรียนรู้สิ่งที่เราละเลยไม่ได้เรียนรู้มาก่อน ขอบคุณพระเจ้าสำหรับชั่วนิรันดร์! เราทุกคนคงมีนิสัยไม่ดีมากมายที่ต้องเปลี่ยนแปลง และความล้มเหลวที่ต้องปรับปรุงแก้ไข บางทีเราแต่ละคนจะมีโอกาสพบปะผู้คนที่เราเคยทำผิดต่อเขา โดยไกล่เกลี่ยเรื่องราวให้ถูกต้องเรียบร้อย และบอกขอโทษเขา

ดีเอฟ

อัครสาวกเปาโลตั้งข้อสังเกตไว้ว่า “เราไม่ได้นำอะไรติดตัวมาในโลกนี้ และเราจะไม่นำอะไรติดตัวไปด้วยแน่นอน” เขาเอ่ยถึงวัตถุสิ่งของและความมั่งคั่ง อย่างไรก็ตามผมเชื่อว่าเราจะนำความรู้ ประสบการณ์ และการฝึกอบรมจากชีวิตนี้ติดตัวไปสู่ชีวิตหน้าด้วย

ดีเอฟ

ในสวรรค์พระองค์จะเผยสิ่งที่พระองค์เลือกซ่อนเร้นไว้ในโลกนี้

ในสวรรค์หลายสิ่งหลายอย่างจะแตกต่างไป แต่หลายสิ่งจะเหมือนเดิมมากพอที่เราจะได้ใช้ความรู้ ทักษะ ความสามารถพิเศษ และประสบการณ์ซึ่งเราได้รับจากชีวิตนี้ พระเจ้าจะไม่ปล่อยให้การฝึกอบรมทั้งสิ้นที่เราได้รับสูญเปล่า

ดีเอฟ

ชีวิตนี้เป็นเพียงการเรียนรู้สำหรับสิ่งที่คุณต้องทำเมื่อจบหลักสูตรแล้ว

ดีเอฟ

เราจะสามารถเดินทางไปข้างหน้าหรือย้อนหลังในกาลเวลา เพื่อดูว่าเกิดอะไรขึ้นแล้ว และจะเกิดอะไรต่อไป รวมทั้งมีประสบการณ์ที่แสนวิเศษและน่ายินดีในปัจจุบัน! เราจะพบเห็น ได้ยิน รู้สึก และสัมผัสเหตุการณ์ทุกอย่างในอดีต เหมือนที่เคยเกิดขึ้นเลยทีเดียว

ดีเอฟ

เราจะสามารถตั้งคำถาม และค้นพบบางสิ่งที่เราอยากรู้อยากเห็นเสมอมา ช่างวิเศษสุดไม่ใช่หรือ เมื่อนึกดูว่าเราจะได้พบปะและพูดคุยกับผู้คนที่เคยมีชีวิตตลอดประวัติศาสตร์?

ดีเอฟ

สวรรค์ไม่ใช่จุดจบ ทว่าเป็นเพียงจุดเริ่มต้น!

ดีเอฟ

สวรรค์เดินดิน

สวรรค์ไม่ใช่ภาวะหรือสภาพการณ์ สวรรค์คือสถานที่ “เราไปเตรียมที่ไว้สำหรับเจ้า” พระเยซูคริสต์สัญญาไว้ “ในชีวิตฟากโน้นมีคฤหาสน์มากมาย”

ซีแอลเอ

สวรรค์คือสถานที่เดินดินเหมือนโลกนี้ ในแง่ปฏิบัติและในสามัญสำนึก!

ดีเอฟ

สวรรค์ไม่แตกต่างไปลิบลับจากชีวิตปัจจุบัน จนเราไม่อาจหยั่งรู้หรือเข้าใจได้ มิเช่นนั้นเมื่อเราไปถึง เราคงทำอะไรไม่ถูกเลย และคงเชื่อมสัมพันธ์กันไม่ได้

ดีเอฟ

เราจะประหลาดใจเมื่อค้นพบว่าสิ่งต่างๆในสวรรค์ปกติธรรมดา และเป็นธรรมชาติคล้ายๆชีวิตนี้ แน่นอนว่าจะดีกว่า และงดงามกว่ามากนัก จะเหนือธรรมชาติ ปราศจากความยากลำบาก เรื่องทุกข์ร้อนใจ ความทุกข์ทรมาน น้ำตา และความเจ็บปวดซึ่งเราประสบอยู่ในโลกนี้ อย่างไรก็ตาม จะเหมือนชีวิตนี้มากพอที่เราจะรับการเปลี่ยนแปลงได้ และไม่ต้องประสบ“สภาพที่ปรับตัวไม่ทัน” หรืออะไรทำนองนั้น จะเหมือนกับชีวิตที่เราดำเนินอยู่ตอนนี้มากทีเดียว เพียงแต่ว่าไม่มีสิ่งชั่วร้ายเลวทราม

ดีเอฟ

สวรรค์ไม่ใช่สถานที่พักผ่อนไปตลอดกาล ทว่าเป็นสถานที่ซึ่งประกอบด้วยชีวิตนิรันดร์

ซีแอลเอ

ส่วนคนอันเป็นที่รักผู้ล่วงลับไปแล้ว … อย่าพยายามบอกให้ผมเชื่อว่าเขาไม่ได้ทำอะไรเลย เพียงแต่พักผ่อน ไม่อินังขังขอบไปตลอดกาล นั่นบ่งบอกถึงสภาพนรกมากกว่า ไม่ใช่สวรรค์หรอก

แคมเบล มอร์แกน

ในสวรรค์เราจะไม่เลิกทำงาน แต่จะเลิกอาบเหงื่อต่างน้ำ การทำงานจะไม่เหน็ดเหนื่อยเมื่อยล้า

ดีเอฟ

เราจะมีงานทำมากมาย แต่จะง่ายกว่าที่นี่หลายเท่านัก จะไม่มีความเศร้าโศก ความป่วยไข้ ความเจ็บปวด ความเหนื่อยล้า ความตาย น้ำตา และการร่ำไห้อีกต่อไป นั่นจะช่วยให้ง่ายขึ้นแน่ๆ เราจะได้พักผ่อนในสวรรค์ เมื่อเทียบกับที่เป็นอยู่ในชีวิตนี้ แต่เราจะมีอะไรให้ทำด้วย

ดีเอฟ

แดนสุขาวดี … คือสถานที่งดงาม เพราะเป็นสถานที่ซึ่งมีการเจริญวัย

ซีแอลเอ

ภายหลังความตาย เรามีโอกาสอีกครั้ง เพื่อบรรลุผลสูงสุดในชีวิตส่วนบุคคล ชีวิตนิรันดร์ฟันฝ่าขอบเขตจำกัดทั้งสิ้นตามประสามนุษย์

ซีแอลเอ

ผมรู้สึกในใจถึงชีวิตในอนาคต ดุจป่าที่ถูกเผาผลาญ มีต้นอ่อนใหม่ๆที่แข็งแรงกว่าและสดชื่นกว่า ผมจะทะยานไปสู่สรวงสวรรค์แน่ๆ … ยิ่งใกล้จุดอวสานมากเท่าใด เสียงเพลงอมตะจากฟากโน้นก็ชัดเจนยิ่งขึ้น เป็นเสียงร้องเชื้อเชิญผม เกือบครึ่งศตวรรษที่ผมได้ถ่ายทอดความนึกคิดเป็นร้อยแก้ว โคลง ประวัติศาสตร์ ปรัชญา บทละคร เรื่องรักใคร่ ประเพณีนิยม คำเหน็บแนม บทกวี และบทเพลง ผมลองทำมาหมดแล้ว แต่ผมรู้สึกว่ายังไม่ได้เอ่ยออกมาแม้หนึ่งในพันส่วน ซึ่งอยู่ในใจของผม เมื่อผมไปสู่หลุมศพ ผมคงกล่าวเช่นเดียวกับคนอื่นได้ว่า “วันนี้งานของผมสิ้นสุดลงแล้ว” แต่ผมกล่าวไม่ได้ว่า “ชีวิตผมสิ้นสุดลงแล้ว” งานของผมจะดำเนินต่อไปเช้าวันรุ่งขึ้น หลุมศพไม่ใช่เส้นทางตัน ทว่าเป็นทางสัญจร ซึ่งปิดตอนค่ำ ทว่าเปิดตอนรุ่งเช้า

วิคเตอร์ ฮูโก

ความตายตรงกันข้ามกับการปลดเกษียณ พระเยซูคริสต์สัญญาไว้กับผู้ที่สัตย์ซื่อในชีวิตนี้ว่า “ดีแล้ว เจ้าเป็นผู้รับใช้ที่ดีและสัตย์ซื่อ เจ้าสัตย์ซื่อในสิ่งเล็กน้อย เราจะให้เจ้าเป็นผู้ดูแลหลายสิ่ง มาร่วมยินดีกับนายเถิด” ความตายคือการปลดปล่อยดวงวิญญาณไปสู่กิจกรรมที่ยิ่งใหญ่ขึ้น

ซีแอลเอ

ชีวิตในอนาคตคือที่ซึ่งเราจะมีส่วนช่วยให้จักรวาลสมบูรณ์แบบต่อไป นั่นคือเป้าหมายยิ่งใหญ่ที่สูงสุดของพระเจ้า ทุกคนในดินแดนที่น่าอยู่กว่าจะมีงานยุ่งตลอดเวลา สภาพแวดล้อมจะเพียบพร้อมตลอดเวลา เพื่อประกอบการงานที่พระเจ้ามอบหมายให้กับมนุษย์ทุกคน

เอ็ดวิน มาร์คแฮม

เมืองสวรรค์ คฤหาสน์ เด็กๆ ดนตรี และสัตว์เลี้ยง!

แดนสุขาวดีที่พระเจ้าได้เตรียมไว้เพื่อเรา คือเมืองสวรรค์อันแสนวิเศษ มีคำพรรณนาไว้อย่างชัดเจนและเจาะจงในพระคัมภีร์ สองบทสุดท้ายของหนังสือวิวรณ์ อันเป็นคำพยากรณ์ที่อัครสาวกโยฮันได้รับ ซึ่งน่าทึ่งใจ น่าพิศวง งดงามเกินกว่าที่จะพรรณนาก็แทบว่าได้!

เป็นเมืองมโหฬารที่สุดเท่าที่เคยสร้าง พระเจ้าเป็นผู้สร้างขึ้นมาเอง! มีความกว้าง 1,500 ไมล์ และสูง 1,500 ไมล์ ส่องแสงเรืองรองจากผลึกทองคำงดงาม และเต็มไปด้วยคฤหาสน์ทองคำ สำหรับคุณกับผม!

ถนนทำด้วยผลึกทองคำใสแวววาว มีกำแพงสูงลิบล้อมรอบ พร้อมด้วยประตูไข่มุกสิบสองประตู เพื่อกันไม่ให้ผู้ใดที่ยังไม่พร้อมเข้ามา

ภายในประตูที่ระยิบระยับคือแดนสุขาวดีของพระเจ้า ที่ซึ่งแม่น้ำแห่งชีวิตไหลคดเคี้ยวผ่านสวนเขียวชอุ่ม เด็กๆหัวเราะเริงร่า มีสัตว์น่ารักน่าเอ็นดูเล่นอยู่ในสวน และคนอันเป็นที่รักผู้ล่วงลับไปกำลังรอคอยเราอยู่!

ดีเอฟ

ในสวรรค์เราแต่ละคนจะมีที่อยู่เป็นพิเศษ ก่อนที่พระเยซูคริสต์จะจากโลกนี้ไป พระองค์บอกผู้ติดตามของพระองค์ว่าจะเตรียมที่อยู่ให้เขาและผู้มีความเชื่อทุกคนไว้ในโลกภายภาคหน้า “ในชีวิตฟากโน้นมีคฤหาสน์หลายหลัง หากไม่เป็นเช่นนั้น เราคงไม่บอกเจ้า เราไปเตรียมที่ไว้ให้เจ้า ถ้าเราไปเตรียมที่ไว้ให้เจ้า เราจะกลับมาอีก และรับเจ้าไปอยู่กับเรา เพื่อว่าเราอยู่ที่ไหน เจ้าก็จะอยู่ที่นั่นด้วย” ในวันหนึ่งข้างหน้าเราจะเป็นเจ้าของคฤหาสน์ ซึ่งเราไม่ต้องเสียค่าแลกเปลี่ยนใดๆ ไม่ต้องมีการบำรุงรักษา และไม่มีค่าใช้จ่ายเลย!

ดีเอฟ

คงยากที่จะนึกภาพสวรรค์ซึ่งไม่มีเด็กๆ นั่นคงไม่ใช่สวรรค์!

ดีเอฟ

[สวรรค์คือ]ดินแดนที่เด็กจะเดินเล่นบนสนามหญ้าเขียวขจี เย็นสบาย รายล้อมด้วยพุ่มไม้ ได้ทานผลไม้เอร็ดอร่อยที่ช่วยเยียวยารักษา ได้ดื่มน้ำเย็นชื่นใจ อันเป็นน้ำบริสุทธิ์จากแม่น้ำแห่งชีวิต มีบริเวณกว้างขวางให้ยืดเส้นยืดสาย ว่ายน้ำ กระโดดโลดเต้น วิ่งเล่นไปมา

โธมัส มัวร์

ดนตรีจะยังคงมีส่วนอย่างมากในสภาพแวดล้อมที่นั่น พระคัมภีร์กล่าวถึงคณะนักร้องประสานเสียงทูตสวรรค์ และกล่าวว่ามีการร้องเพลงในสวรรค์ เราจะมีคณะนักร้องประสานเสียงชั้นยอดที่สุด มีวงดนตรีและออเคสตร้าประสานเสียงวงใหญ่ที่สุด ซึ่งบรรเลงดนตรีไพเราะที่สุดเท่าที่ชาวโลกเคยได้ยินมา ชาวโลกยังไม่เคยได้ยินดนตรีอะไรที่ไพเราะเทียบเท่ากับที่เราจะได้ฟังที่นั่น!

ดีเอฟ

นักดนตรีตั้งตารอคอยที่จะได้ร่วมวงกับเหล่านักดนตรีชั้นยอดเท่าที่เคยบรรเลงมา เขาตั้งวงของเขาเองได้ด้วย!

ดีเอฟ

จะมีสัตว์ในสวรรค์ ผู้พยากรณ์ยะซายากล่าวว่า “หมาป่าจะอยู่ร่วมกับลูกแกะ เสือดาวจะนอนกับลูกแพะ … และสิงโตจะกินฟางเหมือนวัว”

ดีเอฟ

เมื่อเราเห็นว่าพระองค์เตรียมอะไรไว้ให้เราที่นั่น เราก็จะเห็นด้วยกับอัครสาวกเปาโล เมื่อท่านเขียนเกี่ยวกับสวรรค์ไว้ว่า “ตาไม่เคยดู หูไม่เคยได้ยิน จิตใจมนุษย์ไม่เคยหยั่งรู้ ถึงสิ่งที่พระเจ้าเตรียมไว้สำหรับผู้ที่รักพระองค์” ได้แก่สิ่งต่างๆที่เราคาดไม่ถึงด้วยซ้ำว่าจะงดงามและแสนวิเศษเพียงใด

ดีเอฟ

บทสรุป

มีหลายแง่มุมของสวรรค์ที่เสนอไว้บนหน้าหนังสือเล่มนี้ อย่างไรก็ตาม คำถามบางประการยังคงไม่มีคำตอบ บางทีข้อสำคัญที่สุดก็คือ “ฉันทราบแน่ได้อย่างไรว่าจะได้ไปสวรรค์?” พวกเราส่วนใหญ่อยากไปสวรรค์ แต่เมื่อมีคนเร่งเร้า เราก็ไม่แน่ใจจริงๆว่ามีคุณสมบัติเหมาะสม

พระเจ้ารักเราแต่ละคนในแง่ที่พิเศษมาก พระองค์ทราบว่าทางเดียวที่เราจะมีความสุขอย่างแท้จริง และสมปรารถนาเป็นส่วนตัวก็คือ รักพระองค์ชั่วนิรันดร์ การที่จะแน่ใจได้ว่าเราจะไปสวรรค์ ก็โดยเพียงแต่มีศรัทธา มีศรัทธาที่จะเชื่อว่าคำสัญญาของพระองค์เป็นจริง ผู้ที่เชื่อคำสัญญาของพระองค์ก็อุ่นใจได้ว่ามีบ้านในสวรรค์! ขอพระเจ้าอวยพรคุณด้วยชั่วนิรันดร์ที่แสนวิเศษและสมปรารถนา!

มองผ่านประตูสวรรค์

“คุณนึกภาพออกไหมถึงโลกที่ไม่มีความตายอีกต่อไป ไม่มีความเจ็บปวด ไม่มีความหิวโหย ไม่มีความกลัวไม่มีความเศร้าโศก ไม่มีการร้องไห้ และไม่มีการเจ็บป่วยอีกต่อไป เป็นโลกซึ่งเปี่ยมไปด้วยความชื่นชมยินดีและความเพลิดเพลินใจ? เป็นสังคมที่ซึ่งทุกคนร่วมมือร่วมใจกันด้วยความสมัคสมานกลมเกลียวและความรัก? นั่นแหละคือสวรรค์!”

แวบหนึ่งในสวรรค์ คือบทเรียบเรียงพิเศษสุดที่ไม่เหมือนใคร ชวนคิด และช่วยยกชูจิตใจ ซึ่งประกอบด้วยเกร็ดความรู้ ข้อควรคำนึง ข้อความที่หยิบยกมาจากบทประพันธ์ และข้อพระคัมภีร์ ซึ่งเผยให้เห็นความน่าอัศจรรย์ใจที่รอคอยเราอยู่ในชีวิตหน้า ด้วยข้อมูลจากแหล่งที่มาหลากหลายและผู้ประพันธ์หลายท่าน แวบหนึ่งในสวรรค์จึงเป็นข้อยืนยันที่น่าเชื่อถือว่าบั้นปลายในชีวิตนี้ไม่ใช่อะไรอื่นนอกจาก“ช่องทางออกจากสถานที่จองจำไปสู่วังอันโอฬาร” ที่ซึ่งความถวิลหาและความปรารถนาจากส่วนลึกในใจเราจะบรรลุผลครบถ้วนสมบูรณ์!

คำชี้แจง

ข้อความเหนือชื่อซีแอลเอ หยิบยกมาจาก The Good News About Heaven โดย ชาร์ลส์ แอล. แอลเลน จัดพิมพ์โดยสำนักงานพิมพ์บาร์เบอร์พับบลิชชิ่งจำกัด ซึ่งได้รับอนุญาตให้นำมาตีพิมพ์ใหม่

ข้อความเหนือชื่อดีเอฟ หยิบยกมาจากข้อเขียนของเดวิด ฟอนเทน โดยได้รับอนุญาตให้นำมาตีพิมพ์ใหม่

ข้อความจากเฮอร์เบิร์ต ล็อคเยอร์ หยิบยกมาจากหนังสือของเขาชื่อ The Life Beyond จัดพิมพ์โดย เฟลมิ่ง เฮช. รีเวลล์

ข้อความที่ไม่ได้เอ่ยอ้างชื่อไว้ มาจากผู้ประพันธ์นิรนาม

Copyright 2001, Aurora Productions AG.

สงวนลิขสิทธิ์ทั้งสิ้น

ภาพปกโดย ฮิวโก เวสต์ฟาล

ออกแบบกราฟฟิคโดย จิม ฮีลเลย์